**ELŐTERJESZTÉS**

**Körmend Város Önkormányzata Képviselő-testületének 2022. december 15-i ülésére**

**Tárgy:** A temetőkről és a temetkezésről szóló önkormányzati rendelet elfogadása

Tisztelt Képviselő-testület!

A Vas Megyei Kormányhivatal Törvényességi Osztálya vizsgálatot folytatott, amely keretében áttekintette az önkormányzatok temetőkkel, temetkezéssel kapcsolatos szabályozását, szerződéseit, rendeleteit. Az ellenőrzés eredményeként az önkormányzatok tájékoztatást kaptak arra vonatkozóan, hogy milyen változtatásokat, módosítások javasol a Kormányhivatal.

Körmenden az Önkormányzat a temetőkről és a temetkezésről szóló 26/2000. (XII. 21.) önkormányzati rendeletben határozta meg a temetőkre, temetkezésre vonatkozó helyi szabályokat. A Kormányhivatal a rendeletet tartalmilag megfelelőnek találta, azonban több, formai változtatást javasolt. Egyrészt több rendelkezés törlését kérte a rendeletből, mivel azokat a szabályokat magasabb szintű jogszabály (törvény vagy Kormányrendelet) szabályozza, így azt megismételni nem kell és nem is lehet helyi rendeletben. Másrészt kérték, hogy a rendelet mellékleteiben található szabályozás – a díjak meghatározását kivéve – kerüljön át a rendelet szövegébe a mellékletből. Harmadrészt pedig a rendeletben meghatározott díjak nettó módon való feltüntetését kérték az eddigi bruttó meghatározás helyett.

Jogszabályszerkesztési szempontból, továbbá annak érdekében, hogy a szabályozás megfelelően tagolt és áttekinthető legyen, a jelenlegi rendelet hatályon kívül helyezése mellett új rendelet elfogadását javaslom a témában.

A Kormányhivatal jelzéseinek megfelelően a rendelet átszerkesztésre került, elkészült az új rendelet tervezete, melyet a Képviselő-testület tagjai az előterjesztés mellékleteként megismerhetnek.

Tartalmi változás mindössze a nyitvatartás tekintetében történt, az októberi nyitvatartás egy órával hosszabban lett meghatározva a lakossági igényeknek megfelelően.

A mellékletben szereplő díjak nettó módon kerültek meghatározásra, egyúttal javasolunk egy kb. 10 %-os emelést is ezek tekintetében az önkormányzati bevételek emelése érdekében. A melléklet A./ pontjában meghatározott díjak teljes egészében az Önkormányzat bevételét képezik, míg a B./, C./ és D./ pontokban rögzített szolgáltatási díjakból származó bevétel a temető üzemeltetéssel megbízott szolgáltatót illetik.

A rendelet tervezetét – a temetőkről és a temetkezésről szóló 1999. évi XLIII. törvény – értelmében előzetesen megküldtük a Vas Megyei Kormányhivatal Fogyasztóvédelmi Osztályának, valamint az országos Fogyasztóvédelmi Egyesület Vas megyei Szervezetének is. Az előterjesztés kiküldéséig a Kormányhivatal Fogyasztóvédelmi Osztályának véleménye érkezett meg, amely szerint a *„rendelettervezetben szereplő díjak a felsorolt temetkezési szolgáltatások vonatkozásában megfelelőek, a fogyasztói érdekeket nem sértik”.*

Kérem a Tisztelt Képviselő-testületet, hogy az előterjesztésben foglaltakat tárgyalja meg, és fogadja el a rendeletet.

**Előzetes hatásvizsgálat:**

Társadalmi hatás: A rendelet a temetőkkel és a temetkezéssel kapcsolatos szabályokat, valamint a temetkezési szolgáltatások és a sírhely megváltás díjait tartalmazza, így Körmend város teljes lakosságát érinti.

Gazdasági hatás: A rendelet a díjtételek emelését is tartalmazza, amely az önkormányzati bevételek növelését jelenti.

Költségvetési hatás: A rendelet megalkotásának van költségvetési hatása, mivel a megváltási díjakból származó bevétel az Önkormányzat saját bevétele, melyet a temetők karbantartására tud fordítani.

Környezeti és egészségi hatás: A rendelet megalkotásának nincs környezeti és egészségi hatása.

Adminisztratív terheket befolyásoló hatás: A rendelet megalkotásának nincs számottevő adminisztratív terheket befolyásoló hatása.

A jogszabály megalkotásának szükségességét, a jogalkotás elmaradásának várható következményeit, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotása szükséges egyrészt azért, hogy a helyi szabályozás összhangban legyen a magasabb szintű jogszabályokkal, másrészt azért, hogy az Önkormányzatnál bevétel képződjön a temetők karbantartására, a temetőkben jelentkező munkák ütemezett elvégzésére.

A jogszabály alkalmazása többlet személyi, szervezeti, tárgyi és pénzügyi feltételeket nem kíván.

Körmend, 2022. december 8.

**Bebes István**

**polgármester**

**Körmend Város Önkormányzata Képviselő-testülete …./2022. (XII. ….) önkormányzati rendelete**

**a temetőkről és a temetkezésről**

Körmend Város Önkormányzatának Képviselő-testülete a temetőkről és a temetkezésről szóló 1999. évi XLIII. törvény 41.§ (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 2. pontjában meghatározott feladatkörében eljárva – a temetőkről és a temetkezésről szóló 1999. évi XLIII. tv. 40.§ (5) bekezdésében biztosított véleményezési jogkörében eljáró fogyasztók területileg illetékes érdekképviseleti szervei véleményének kikérésével – következőket rendeli el:

**1. Általános szabályok, értelmező rendelkezések**

**1.§** A rendelet hatálya Körmend Város területén lévő valamennyi lezárt és üzemelő köztemetőre és a temetkezéssel kapcsolatos tevékenységekre terjed ki.

**2.§** E rendelet alkalmazásában

a) díszsírhely: a köztemetőben esetenként kijelölt olyan sírhely, amelyet a polgármester az elhunyt személy kimagasló érdemeinek elismeréséül örök temetkezési hely céljára adományoz.

b) építési munkálat: a temető területén belül síremlék, sírbolt, urnafülke, urnasírbolt létesítése, felújítása, átalakítása, bontása.

**3.§** (1) Körmend területén a következő üzemelő köztemetők találhatók:

a) Körmend Központi temető

b) Körmend – Alsóberki temető

c) Körmend – Felsőberki temető

d) Körmend – Horvátnádaljai temető

(2) Körmend területén található lezárt köztemető a Körmend, zsidó temető.

**2. A temető belső kialakításának rendje, a temetési hely megváltása, díszsírhely**

**4.§** (1) Halottat eltemetni, hamvasztott és exhumált halottak maradványait elhelyezni kizárólag üzemelő, le nem zárt temetőben lehet.

(2) A temető belső kialakításának rendjét, az egyes parcellák felhasználási módját, idejét temetőrendezési tervben kell meghatározni. A terv térképet (vázrajzot) is tartalmaz, amelyen a temető egyes területei beazonosíthatóak. A tervet az üzemeltető készíti, és a képviselő-testület hagyja jóvá.

(3) A sírhely-táblák (parcellák) olyan temetőrészeket jelölnek, amelyeket a rendelkezési jog megszűntével – szabályszerű eljárás mellett – ki lehet üríteni és temetés céljából ismét igénybe lehet venni, vagy újra lehet hasznosítani. Külön sírhely-táblákat kell kijelölni a felnőttek, a 10 éven aluli gyermekek, valamint a mesterséges vagy spontán abortusz folytán távozó magzat, csonkolt testrész, emberi szerv, szervmaradvány eltemetésére.

**5.§** (1) A sírhelyek méretei a következők:

1. egyes sír hossza 2.1 m, szélessége 0,9 m; díszsírhely esetén: hossza 2,5 m, szélessége 1 m;
2. kettős sír hossza 2.1 m, szélessége 1,9 m;
3. gyermeksír hossza 1.3 m, szélessége 0,6 m.

(2) A sírok egymástól váló legkisebb távolsága 0.6 m.

(3) Koporsós rátemetés esetén a felülre kerülő koporsó tetejének a föld felszínétől legalább 1.6 m mélyre kell kerülnie.

(4) A kolumbáriumban az urnák tárolása 30 x 30 x 30 cm-es belméretű, és szilárd alappal légmentesen lezárt urnafülkében történhet.

(5) Urna földbetemetése esetén az urnasírhely mérete 80 x 60 cm.

(6) A hamvak szórására szolgáló parcella mérete: 3 x 4 méter.

(7) Urnakripta (urnasírbolt) esetén a sírkő külső mérete 80 x 60 cm, járdákkal együtt 120 x 160 cm.

**6.§** (1) A sírhelyek betemethetőségére a következő szabályok vonatkoznak:

a) egy személyesnek megváltott egyes sírhelyre egy koporsós betemetés és egy urna betemetésére van lehetőség;

b) kettő személyesnek megváltott egyes sírhelyre egy koporsós betemetés, egy rátemetés és kettő urna betemetésére van lehetőség;

c) kettős sírhelyre kettő koporsós betemetés és kettő urna betemetésére van lehetőség;

d) kettős mélyített sírhelyre kettő koporsós betemetés, kettő rátemetés, és kettő urna betemetésére van lehetőség;

e) egyes urnasírhelybe legfeljebb 2 urna helyezhető el.

(2) A sírhelybe a megváltott férőhelynek megfelelő számú koporsó és urna helyezhető el.

**7.§** (1) A sírbolt (kripta) betemethetőségére a következő szabályok vonatkoznak:

a) egy személyes sírboltba egy koporsó és egy urna;

b) kettő személyes sírboltba kettő koporsó és kettő urna;

c) négy személyes sírboltba négy koporsó és négy urna;

d) hat személyes sírboltba hat koporsó és hat urna betemetésére van lehetőség.

(2) A sírboltba a megváltott férőhelynek megfelelő számú koporsó és urna helyezhető el.

(3) A sírbolt urna betemetése következtében nem minősül urnasírboltnak.

**8.§** (1) Az urnafülke, urnasírhely és urnakripta betemethetőségére a következő szabályok vonatkoznak:

a) 30 x 30 x 30 cm-es méretű urnafülkében egy urna;

b) 30 x 30 x 60 cm-es méretű urnafülkében kettő urna;

c) urnasírhelybe és urnakriptába négy urna elhelyezésére van lehetőség.

(2) Urnafülkébe, urnasírhelybe a megváltott férőhelynek megfelelő számú urna helyezhető el.

**9.§** (1)Az egyes temetkezési helyek feletti rendelkezési jogot (a használat jogát) – díszsírhely kivételével – az elhunyt hozzátartozója, illetve az eltemetésre kötelezettmegváltás útján szerzi meg.

(2) A megváltási díjakat és az egyéb díjfizetési kötelezettségeket az 1. melléklet tartalmazza.

(3) Az egyszeri megváltás (használat) időtartama megegyezik a temetőkről és a temetkezésről szóló 1999. évi XLIII. törvény végrehajtásáról szóló 145/1999. (X. 1.) Korm. rendeletben (továbbiakban: Korm. rendelet) megállapított, temetési hely feletti rendelkezési jog időtartamával.

(4) Élők számára előre a sírhely feletti rendelkezési jogot megszerezni tilos, kivéve, ha kettős, hármas vagy négyes sírhely kerül megváltásra a fennmaradó helyre. Sírbolt (kripta), urnakripta hely előre is megváltható. A megváltástól számított egy éven belül a kriptát fel kell építeni. Amennyiben az építtető e kötelezettségét nem teljesíti, a sírbolthely rendelkezési joga, a megváltási összeg kamatmentes visszafizetése mellett az üzemeltetőre visszaszáll.

**10.§** (1) A polgármester díszsírhelyet, urnasírhelyet (a továbbiakban: díszsírhely) adományozhat azon elhunyt személyek részére, akik a város érdekében hosszú időn át kimagasló tudományos, kulturális, gazdasági. művészeti, vagy társadalmi tevékenységet fejtettek ki.

(2) Díszsírhely élő személy részére nem adományozható.

(3) A díszsírhely adományozásáról az elhunyt legközelebbi hozzátartozóját és a temető üzemeltetőjét írásban kell értesíteni.

(4) A díszsírhely használati ideje a temető fennállásáig tart és díjtalan.

(5) Kérelemre – a sírnyitás és rátemetés szabályainak megtartásával – az elhunyt özvegye is eltemethető a díszsírhelyre. Rátemetésnél a felmerülő költségeket a rátemettető viseli.

(6) Díszsírhelybe az özvegyen kívül az egyenesági leszármazott is eltemethető. Ezzel a díszsírhely jelleg megszűnik, és a rátemettetőnek a sírhelymegváltási díjat is meg kell fizetnie a rátemetési költségeken felül.

(7) A díszsírhelyek gondozásáról és ápolásáról az elhunyt(ak) hozzátartozói, ezek hiányában az Önkormányzat megbízására és költségére a temető üzemeltetője köteles gondoskodni.

**3. A temető rendje, a kegyeltgyakorlás szabályai**

**11.§** (1) A temetők

a) március 1-től szeptember 30-ig 7.00 órától 20.00 óráig;

b) október 1-től október 30-ig 8.00 órától 18.00 óráig;

c) október 31-től november 3-ig 7.00 órától 20.00 óráig;

d) november 4-től február 28-ig 8.00 órától 17.00 óráig tartanak nyitva.

(2) A temetőből a látogatóknak a nyitvatartási idő letelte előtt, felszólítás nélkül távozniuk kell.

(3) A nyitvatartási rendet a temető bejáratánál az üzemeltetőnek ki kell függesztenie.

**12.§** A temetőkben a ravatalozásra kijelölt hely a ravatalozó épülete.

**13.§** (1) A temetőben csak a sírok, síremlékek díszítésére szolgáló tárgyak – például: koszorúk, vázák, virágok, mécsesek, gyertyák – helyezhetők el.

(2) Padok elhelyezése kizárólag a temető üzemeltetőjének írásos engedélyével a megváltott sírhelyhez járó területre lehetséges. A temető területén engedély nélkül elhelyezett tárgyakat az üzemeltető előzetes tájékoztatás nélkül eltávolíthatja.

**14.§** (1) A temetőkben tilos járművel közlekedni, kivéve

a) a súlyos mozgássérültet szállító járművet;

b) a temetkezési tevékenységben részt vevő járművet; és

c) az építési munka elvégzéséhez szükséges, 3,5 t össztömegsúlyú járműnél nem nagyobb össztömegsúlyú járművet.

(2) A temető területén, 12 éven aluli gyermek csak felnőtt felügyelete mellett tartózkodhat.

(3) A temetőbe állatot –a vakvezető kutya kivételével – bevinni tilos.

**15.§** (1) A temetőben gyertyát, vagy mécsest gyújtani legkésőbb a temető zárása előtt fél órával lehet, kivéve a Halottak Napját megelőző és azt követő 7 napot. A tűzveszély elkerüléséhez szükséges intézkedéseket annak kell megtennie, aki a gyertyát, vagy mécsest meggyújtotta.

(2) A temetőben nyitvatartási időben minden sírgondozási munka, cserepes, vágott élő és művirág, koszorú, csokor elhelyezése, valamint sírok díszítéséül szolgáló dísznövény ültetése bejelentés nélkül végezhető.

**16.§** (1) Fát, cserjét a köztemető területén magánszemély nem ültethet. Ez alól kivételt képez a sírra ültetett örökzöld. amely teljes kifejlettségében nem lehet magasabb 2 méternél.

(2) A 2 méter magasságot meghaladó, nem gondozott ültetvényeket a temető üzemeltetője visszavághatja vagy eltávolíthatja, és a visszavágás, eltávolítás költségeit a sírhellyel rendelkezni jogosulttól követelheti.

**17.§** Az urnafülkék díszítését oly módon kell elvégezni, hogy az nem haladhatja meg az urnafülke táblájának méretét, és nem érhet át másik fülkére. Tilos az urnafalakon az urnafalak síkjából kiálló bármilyen tárgyat – az urnatáblára szerelt urnaváza kivételével – elhelyezni.

**18.§** (1) A sírokról lekerülő hulladékot és egyéb szemetet az erre a célra kihelyezett szelektív szemétgyűjtőben kell elhelyezni.

(2) A temetőben avart, elszáradt koszorút és virágmaradványt elégetni tilos.

(3) Az üzemeltető köteles gondoskodni a temető tisztántartásáról, a parkok és zöldterületek rendszeres gondozásáról, továbbá a szeméttárolók ürítésének megszervezéséről.

**19.§** (1) A sírhelyek környékét felásni, a talajt elhordani vagy sírfeltöltésre használni tilos.

(2) A temetőben a sírhelyek, sírbolthelyek, urnahelyek bekerítése tilos.

**20.§** (1) A köztemetők felügyeletét a temetők üzemeltetője biztosítja.

(2) A temetőben elhelyezett tárgyak, sírok, síremlékek megrongálásáért, esetleges eltulajdonításáért az üzemeltető felelősséggel nem tartozik.A temetőben elhelyezett sírok, síremlékek, tárgyak tekintetében őrzési, illetve kártérítési felelősség sem a temető tulajdonosát, sem a temető üzemeltetőjét nem terheli.

**21.§** (1) Gondozatlannak sírhely tekintetében az üzemeltető minden előzetes értesítés nélkül lekaszálhatja vagy eltávolíthatja a növényzetét, és ezen munkálatok költségét a sírhely felett rendelkezőre átháríthatja, vagy a sírhely újraváltásakor a költségeket érvényesítheti. A növényzet lekaszálása vagy eltávolítása előtt dátumot és időt mutató fényképfelvételt kell készíteni a sírhelyről, és azt meg kell őrizni.

(2) Gondozatlannak minősül az a sírhely, amelyen a gyomnövények számottevően túlnövik az eredetileg elhelyezett kultúrnövényeket, vagy a kultúrnövények túlnövik a sírhelyet.

(3) A sírokon kinőtt gyomnövények között lévő, vagy rossz helyre ültetett növényekben a kaszálási munkák során bekövetkezett károkért az üzemeltetőt felelősség nem terheli.

**4. A temető üzemeltetője, temetkezési szolgáltatók**

**22.§** (1) A temető üzemeltetője köteles együttműködni a temetkezésben érintett más szolgáltatókkal, illetve hatóságokkal.

(2) Az elhunyt hűtésével és a sírásással kapcsolatos feladatokat csak az üzemeltető végezheti.

**23.§** (1) A temetkezési szolgáltató köteles a temetés időpontja előtt legalább 5 nappal korábban, írásban értesíteni a temető üzemeltetőjét és Körmend Város Önkormányzatát a körmendi köztemetőben általa végzendő temetkezési szolgáltatás időpontjáról. A temetkezési szolgáltatót terheli a felelősség azért, hogy e rendeletben foglalt szabályok ismeretében folytassa a város köztemetőiben a temetkezési szolgáltatást.

(2) A temetkezési szolgáltatók az 1. mellékletében meghatározott díjakat kötelesek megfizetni a temetői létesítmények és az üzemeltető által biztosított szolgáltatások igénybevételéért.

**24.§** A temetőben végzett építési munka, valamint vállalkozásszerűen végzett sírgondozás esetén a terület igénybevételéért az üzemeltető az 1. mellékletben meghatározott temetőfenntartási hozzájárulási díjat számít fel.

**5. A temetőben történő munkavégzés szabályai**

**25.§** (1) A temetőben végzett építési munkát a temető üzemeltetőjéhez – az erre rendszeresített nyomtatványon – legkésőbb az építési munka kezdetét megelőző 2. napig be kell jelenteni. Amennyiben a bejelentés nem történik meg a megfelelő formában ezen határidőig, a temető üzemeltetője megtagadhatja, fizikailag megakadályozhatja az építési munka elvégzését.

(2) A temetőfenntartási hozzájárulást az (1) bekezdés szerinti bejelentéssel egyidejűleg kell hiánytalanul megfizetni a temető üzemeltetője részére. A temetőfenntartási hozzájárulás meg nem fizetése esetén a temető üzemeltetője az építési munka végzését megtiltja.

(3) Minden építési munka megkezdésekor a sarokpontok kitűzése céljából, majd a munka befejezésekor az építési munkát végző személy és a temető üzemeltetője helyszíni ellenőrzést végeznek.

(4) Építőanyagok temetőbe való szállításáról, az építési munkák megkezdéséről a temető üzemeltetőjét előzetesen írásban értesíteni kell.

**26.§** (1) A temetők területén építési munkát végezni kizárólag munkanapokon lehet, március 1. és október 29. közötti időszakban 7.30-tól 16.00 óráig, november 3. és február 28. közötti időszakban 8.00-tól 15.30 óráig.

(2) Ünnepnapokon, munkaszüneti napokon, hétvégén, húsvétot megelőző nagycsütörtökön, a mennybemenetel ünnepén (húsvét utáni 40. nap), október 30-31-én, december 23-24-én és december 31-én, valamint temetési szertartás ideje alatt a temetőben építési munkát végezni nem lehet.

(3) Amennyiben a (2) bekezdésben meghatározott szabály ellenére az ott rögzített időpontban végez építési munkát valaki a temető területén, az ebből eredő esetleges károkat köteles viselni.

(4) Munkavégzés során a temetési helyek látogatását akadályozni átmenetileg sem lehet.

**27.§** (1) Amennyiben a felújítási munka nem a helyszínen történik, akkor bármilyen anyagnak, dolognak a temetőből való kiszállítása és visszaszállítása az építési munkát végző személy felelősségére történik. Amennyiben a szállítás során a szállított dolgot kár éri, úgy azt az építési munkát végző személy viseli.

(2) Minden olyan anyag elszállítása (sírjel, annak darabjai, törmelék stb.), ami építési munka következtében feleslegessé válik, az építési munkát végző kivitelező kötelezettsége. Építési törmelék és maradványanyag a temető területén lévő hulladékgyűjtőben nem helyezhető el.

(3) A temető területéről sírkövet, síremléket, fejfát vagy bármilyen más kegyeleti tárgyat kiszállítani csak az üzemeltető tudtával lehet, az üzemeltető ugyanakkor nem köteles vizsgálni azt, hogy a kiszállítást végző személy jogosult-e rendelkezni a kiszállított kegyeleti tárggyal.

**28.§** (1) Az építési munka jogszabályszerű kivitelezéséért az építési munkát végző személy felel. Az építési munka során a munkavédelmi, balesetmegelőzési szabályok megtartása kizárólag az építési munkát végző személy felelőssége. Az építési munkával kapcsolatosan a temető üzemeltetőjét és tulajdonosát semmilyen felelősség nem terheli.

(2)A temető üzemeltetője jelzéssel élhet a temető tulajdonosa és az illetékes építésfelügyeleti hatóság felé, ha úgy ítéli meg, hogy a temetőben folyó építési munka bármely jogszabályba ütközően történik.

(3) Ha az építési munkavégzése során bármely vagyontárgyban kár keletkezik, akkor az építési munkát végző személy ezt azonnal köteles jelenteni az üzemeltetőnek. A káreseményről jegyzőkönyvet kell felvenni.

**6. Záró rendelkezések**

**29.§** (1) Ez a rendelet 2023. február 1-jén lép hatályba.

(2) A rendelet hatálybalépésével egyidejűleg hatályát veszti Körmend Város Önkormányzata Képviselő-testülete a temetőkről és a temetkezésről szóló 26/2000. (XII. 21.) önkormányzati rendelete.

Körmend, 2022. 12. 15.

**Bebes István dr. Stepics Anita**

**polgármester jegyző**

Záradék:

A rendelet kihirdetve a Körmendi Közös Önkormányzati Hivatal hirdetőtábláján való kifüggesztés útján ……………….. napján.

**Dr. Stepics Anita**

**jegyző**

***1. melléklet a …/2022. (XII. ….) önkormányzati rendelethez***

***A./ Sírhely megváltási díjak:***

A temetési helyek használatáért az alábbi díjat kell fizetni (a díjak nettó módon kerültek meghatározásra, az ÁFA összegét nem tartalmazzák):

**Körmend központi és izraelita temetőben:**

***Parcellában Út mellett***

Felnőtt egyes sírhely 25 évre 10.200,- Ft 13.500,- Ft

Felnőtt kettes sírhely 25 évre 20.500,- Ft 27.100,- Ft

Felnőtt hármas sírhely 25 évre 30.500,- Ft 41.200,- Ft

Felnőtt négyes sírhely 25 évre 36.800,- Ft 45.000,- Ft

**Alsóberki, felsőberki, nádaljai temetőkben:**

Felnőtt egyes sírhely 25 évre 7.300,- Ft 14.400,- Ft

Felnőtt kettes sírhely 25 évre 14.700,- Ft 22.000,- Ft

Felnőtt hármas sírhely 25 évre 22.200,- Ft 33.300,- Ft

Felnőtt négyes sírhely 25 évre 30.000,- Ft 38.400,- Ft

**Valamennyi temetőben:**

Gyermek sírhely 25 évre 5.200,- Ft

Urna sírhely 10 évre 8.600,- Ft

Urnakripta (urnasírbolt) 20 évre 21.000,- Ft

egyes kolumbárium 10 évre 8.600,- Ft

kettes kolumbárium 10 évre 10.500,- Ft

**Kriptahely, sírbolt minden temetőben:**

Egyes kriptahely, sírbolthely 60 évre 89.200,- Ft

Kettes kriptahely, sírbolthely 60 évre 116.000,- Ft

Négyes kriptahely, sírbolthely 60 évre 231.900,- Ft

Hatos kriptahely, sírbolt 60 évre 345.000,- Ft

1. A második vagy többedik megváltáskor is a fent meghatározott díjtételek alkalmazandóak.

2. A megváltási díjat a temető tulajdonosa, Körmend Város Önkormányzata szedi be.

3. Urna koporsóra vagy sírra történő ráhelyezése nem hosszabbítja meg a sírhely megváltási idejét.

**B./ Temető fenntartási hozzájárulás:**

1. A temető fenntartási hozzájárulás alábbi díjai nettó módon kerültek meghatározásra, az ÁFA összegét nem tartalmazzák:

Sírbolt, síremlék tisztítása, betűvésés esetén 1.600,- Ft/nap

Sírbolt, síremlék tisztítása, betűvésés kivételével

minden más vállalkozásszerűen végzett munka esetén 2.300,- Ft/nap

2. A temető fenntartási hozzájárulást a temető üzemeltetője szedi be, és állítja ki róla a bizonylatot.

**C./ Létesítmények igénybevételi díja:**

Létesítmények igénybevételi alább meghatározott díjai nettó módon kerültek meghatározásra, az ÁFA összegét nem tartalmazzák:

Ravatalozó használati díja a benne lévő eszközökkel együtt 20.500,- Ft/temetés

Hűtő használati díj 2.800,- Ft/nap

Hulladéktároló használati díja 5.100,- Ft/temetés

**D**./ **Üzemeltető által biztosított szolgáltatások igénybevételéért a temetkezési szolgáltatók által fizetendő díjak nettó módon meghatározva:**

Sírásás díja: 25.200,- Ft

Urnasírásás díja: 6.300,- Ft

Sírmélyítés díja: 6.300,- Ft

Keretbeásás díja: 6.300,- Ft

**INDOKOLÁS**

**a temetőkről és a temetkezésről szóló …/2022. (XII. …..) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

A temetőkről és a temetkezésről szóló 1999. évi XLIII. törvényben kapott felhatalmazás alapján az Önkormányzat meghatározta a temetőkre és a temetkezésre vonatkozó helyi szabályokat a 26/2000. (XII. 21.) önkormányzati rendeletben. A többször módosított rendelet felülvizsgálata során megállapítást nyert, hogy a magasabb szintű jogszabályoknak, valamint a jogszabályszerkesztési előírásoknak való megfelelés érdekében indokolt a témában egy új rendelet elfogadása, amely tartalmát tekintve átemeli a korábbi rendelet fontosabb rendelkezéseit.

**RÉSZLETES INDOKOLÁS**

**1 -3.§-hoz**

A vonatkozó jogszabályi rész általános szabályokat és értelmező rendelkezéseket tartalmaz.

**4.§-hoz**

A vonatkozó jogszabályi rész a temetők belső kialakítására vonatkozóan határoz meg szabályokat.

**5 - 8.§-hoz**

A vonatkozó jogszabályi rész a sírhelyek méretére és betemethetőségére vonatkozó szabályokat rögzíti.

**9.§-hoz**

A vonatkozó jogszabályi rész a temetkezési helyek feletti rendelkezési jogra vonatkozóan tartalmaz rendelkezéseket.

**10.§-hoz**

A vonatkozó jogszabályi rész a díszsírhelyre vonatkozó szabályokat határozza meg.

**11.§-hoz**

A vonatkozó jogszabályi rész a temetők nyitvatartási rendjét szabályozza.

**12.§-hoz**

A vonatkozó jogszabályi rész meghatározza a ravatalozásra kijelölt helyet.

**13 - 19.§-hoz**

A vonatkozó jogszabályi rész a kegyeletgyakorlás részletes szabályait határozza meg.

**20 - 21.§-hoz**

A vonatkozó jogszabályi rész a temető üzemeltetőjének a köztemetők felügyeletével, gondozásával kapcsolatos feladatait határozza meg.

**22 - 24.§-hoz**

A vonatkozó jogszabályi rész a temetők üzemeltetőjére és a temetkezési szolgáltatókra vonatkozó szabályokat határoz meg.

**25 - 28.§-hoz**

A vonatkozó jogszabályi rész a temetők területén történő építési, felújítási munkákra vonatkozó szabályokat rögzíti.

**29.§-hoz**

A vonatkozó jogszabályi rész hatályba léptető és hatályon kívül helyező rendelkezést tartalmaz.